वाशिंगटन। अमेरिका के फ्लोरिडा प्रांत के ओरलैंडो शहर में सोमवार सुबह एक ऑफिस में गोलीबारी की घटना में महिला सहित पांच लोगों की मौत हो गई। गोलीबारी करने वाला उसी ऑफिस का पूर्व कर्मचारी था। बाद में उसने खुद को भी गोली मार ली। उसकी भी मौत हो गई है। पुलिस का दावा है कि इस घटना के तार किसी आतंकी गतिविधि से नहीं जुड़े हैं।
ऑरेंज काउंटी शेरिफ कार्यालय (ओसीएसओ) के अनुसार, घटना ओरलैंडो के निकट व्यावसायिक इलाके स्थित एक ऑफिस में हुई। चार लोगों की मौके पर ही मौत हो गई। एक घायल ने अस्पताल में इलाज के दौरान दम तोड़ दिया। शेरिफ जेरी डेमिंग्स ने बताया कि गोलीबारी करने वाले को अप्रैल में इस ऑफिस से बर्खास्त कर दिया गया था।
सालभर पहले नाइटक्लब में हुई थी फायरिंग
करीब एक साल पहले 12 जून, 2016 को ओरलैंडो के ही पल्स नाइटक्लब में गोलीबारी की घटना हुई थी। उस घटना में 49 लोग मारे गए थे और 58 घायल हुए थे। आधुनिक अमेरिका के इतिहास में यह सबसे दर्दनाक हादसा था।